和黄侍郎韵
作者：度正
朝代：宋

paragraphs: 君不見君家涪翁居戎州，只爲山月來登樓。
又不見君家繡衣老使君，傳家文物如卿雲。
兩仙仙去今百載，雲冠霞佩儼如在。
數行妙墨留壁間，九頂三峩屹相對。
竹坡先生駐歸步，來拜翁祠還少佇。
水光山色爲改容，收拾奇觀入新著。
世間好景苦留人，無奈催歸作霖雨。
山谷先生心好客，爲愛橫空雪山白。
慇懃載酒清音亭，一抹雲間真絕色。
鴻飛天際去冥冥，風入松間聽琴瑟。
浮雲聚散兩茫茫，大川東注何終極。
茲遊應不減風雩，清和正值春三月。